Ryvettynyt ulkoministeri pääsee halutessaan vihreälle virkaoksalle unelmakaupunkiinsa Lontooseen.

Katso videolta Soinin haastattelu tiistailta.

EBRD-pankin pääkonttori sijaitsee Lontoossa EBRD

Perussuomalaisten entiselle puheenjohtajalle Timo Soinille on tyrkyllä kultainen tunkio ja pankkiirin pesti maailman rahamarkkinakeskuksessa sijaitsevassa kansainvälisessä jälleenrakennus- ja kehityspankissa EBRD:ssä.

Ensi vuoden syyskuun alusta on Suomelle vapautumassa EBRD-pankin johtokunnan varajäsenen kolmivuotinen virka. Soini saa sen tahtoessaan.

Jos Soini tarttuu hallituskumppaneidensa lupailemaan laskuvarjoon, Suomen tomut taakseen karistaessaan hän kuittaa reippaan ansiotasokorotuksen.

Johtokunnan varajäsenen vuosipalkka oli EBRD:n tilinpäätöstietojen mukaan viime vuonna enimmillään 149 000 Englannin puntaa.

Palkka on verotonta; pankki perii siitä vain nimellisen, noin kymmenen prosentin ”sisäisen veron”. Nettotienestiksi jää noin 12 500 euroa vastaava summa puntia kuukaudessa. Saman tilin saadakseen pitäisi espoolaisen veronmaksajan tienata noin 21 000 euroa kuukaudessa.

Kun Soini ansaitsee nykyisin noin 17 000 euroa kuussa, loikkaaminen finanssimekkaan saattaisi tuoda hänelle noin 4 000 euroa vastaavan korotuksen käteen jääviin kuukausituloihin. Lontoossa eläminen on tosin kalliimpaa kuin Espoossa.

Kolmen kauppa

Kerrotun mukaan EBRD-pankissa avautuva virka luvattiin Soinin päätettäväksi hallitusneuvotteluiden yhteydessä vuonna 2015.

Kokoomus sai tuolloin varmistuksen siitä, että puolue todellakin saa pitää jo edellisen hallituksen sopiman eli Alexander Stubbin (kok) pääministeriaikana päätetyn Euroopan investointipankin varapääjohtajan viran.

Tämän Luxemburgissa sijaitsevan tehtävän oli luvannut edellinen valtiovarainministeri Antti Rinne (sd) Jan Vapaavuorelle (kok).

Vapaavuoren tultua valituksi Helsingin pormestariksi jäljelle jääneelle kahden vuoden virkakaudelle uusi puoluejohtaja Petteri Orpo poimi edeltäjänsä Stubbin.

Uuden hallituksen muodostaja ja poliittiset virkanimitykset vaalipuheissa voimakkaasti tuominnut Juha Sipilä nappasi virkaruletissa Keskustalle Euroopan tilintarkastustuomioistuimen jäsenen kuusivuotisen viran.

Tilintarkastustuomioistuimessa Suomen edustajana on vuodesta 2012 toiminut Kokoomuksen entinen puheenjohtaja Ville Itälä. Hänen pestinsä päättyy ensi talvena.

Itälä etsii paraikaa uusia töitä. Tilintarkastustuomioistuimeen hänen tilalleen on nousemassa Keskustan entinen puheenjohtaja ja entinen pääministeri Mari Kiviniemi.

Kiviniemi on nykyisin talouden yhteistyöjärjestön OECD:n apulaispääsihteeri Pariisissa. Kiviniemen virkakausi OECD:ssä olisi päättymässä ensi vuoden elokuun lopulla.

Päätöksiä pian

Nimityksiin liittyvät valmistelut ja muodollisuudet kestävät kuukausia, minkä vuoksi Sipilän hallituksen sisärinki joutuu tekemään kansallisia poliittisia virkapäätöksiä jo muutaman viikon kuluttua.

Ville Itälän hoitaman tuomioistuimen jäsenen virka pitää käytännössä sopia sitovasti EU-ministerivaliokunnassa, jonka seuraava varsinainen kokous on syyskuussa.

Mahdollisesti samalla päätetään EBRD-pankin virantäytöstä. Nimityksestä on tämän jälkeen keskusteltava ainakin Norjan ja Latvian hallitusten kanssa.

Lopullinen Suomen EBRD-esitys valmistunee tämän jälkeen viimeistään ensi maaliskuussa, jolloin valtioneuvosto tiedottaa päätöksestä. Siihen saakka valmistelu saatetaan salata. Virkavalmistelu tehdään valtiovarainministeri Orpon ja kehitysministeri Kai Mykkäsen alaisuudessa.

Koskinen kotiin

EBRD-pankissa Lontoossa Suomea edustaa nykyisin SDP:n entinen kansanedustaja, varatuomari Johannes Koskinen.

Johtokunnassa on jäseniä niin että pankkiirien päät kolkkaa yhteen. Kokouksiin osallistuu 23 varsinaista jäsentä ja yhtä monta varajäsentä.

Johtokuntaedustukset kiertävät niin kutsuttujen äänestysryhmien sisällä. Suomi, Norja ja Latvia muodostavat yhteisen äänestysryhmän, jolla on yhteinen johtokunnan jäsen ja varajäsen.

Latvia ei osallistu johtokuntatyöhön, vaan Suomi ja Norja ovat sopineet johtokuntapaikkojen rotaatiosta, jonka mukaan jäsenyys vaihtuu joka kolmas vuosi.

Johannes Koskinen toimii ensi vuoden elokuun loppuun asti johtokunnan varsinaisena jäsenenä. Syyskuun alusta 2018 Norja saa Koskiselta vapautuvan varsinaisen jäsenen viran ja Suomelle tulee vuorostaan norjalaiselta vapautuva varajäsenen virka.

Palkoissa ei ole kovin suurta eroa. Kun varajäsenelle maksettiin viime vuonna enimmillään 149 000 puntaa, varsinaisen jäsenen palkka oli 181 000 puntaa.

Poikkeaisi perinteestä

Jos Soini tarttuu virkaan, se poikkeaisi totutusta. Aiemmin on ollut tapana, että Suomi nimittää varajäsenen paikalle ulkoasiainhallinnossa olleen virkamiehen. Nyt tämä paikka saattaa mennä ryvettyneelle poliitikolle.

Soinilaisten Sininen eduskuntaryhmä tuskin voi edes uneksia saavansa pitää ulkoministerin paikan, jos Soini lähtee hallituksesta kesken kaiken.

Pankkiirin virka olisi Soinille poliittisestikin uusi nuttu. Kommunismin kaatumisen jälkeen Itä-Euroopan jälleenrakentamista tukenut EBRD rahoittaa yhä enemmän eteläisiä köyhiä kasvumaita. Yksi suurimmista rahoituskohteista on Turkki.